Mudurê Pêroyî yê Rêxistina Weşîye ya Dinya  (WHO) Tedros Adhanom Ghebreyesuso ke Cenevre de kombîyayîşê çapemenîye kerd da eşnawitene ke virusê Korona açarîya pandemîya globale. Vilabîyayîşo hîra yê nêweşîyêka newî rê pandemî yeno vatene.
Mudurê  WHOyî qesawetê xo yê semedê vilabîyayîşê Korona ard ziwan û hîşyar kerd ke do rojanê ma ya verî de nêweşîya Korona hîna zaf welatan ra bibo vila û hûmara mergî û nêweşîye zafêr bê.
Korona ke menga kanûne de Çîn de vejîya werte 118 welat û herêman de vila bîye, 121 hezar 560 kesî no jan girewt.  Înan ra 4 hezar 370 kesî ra zafêrî dinyaya xo bedilnaye. Çîn de nêweşîye kêmîyena la cayanê bînan ê dinya de bilezî vila bena. Îtalya de hûmara kesanê ke vîrusê Korona ra kewtî 10 hezarî ra ravêrte. Heme welat gerîya karantîna. Îran de bi seyan merdeyî estî, hûmara nêweşan resaye 9 hezarî. Koreya Başûre de hûmara nêweşan 8 hezarî rê nizdî bena. Îspanya, Fransa, Almanya û Amerîka de bi hezaran nêweşî estî.
